《题辛庸之所藏子昂画渊明漉酒图并书归去来辞》
元代·黄镇成

先生归来三径荒，宅边五柳森成行。野田流水春欲莫，种秫未斸南山阳。

苗稀草盛收已薄，毕岁未可供壶觞。前年彭泽才一稔，已具盏勺开糟床。

乡里小儿不解事，使我掉臂归柴桑。偶然得米酿为酒，篱下又报秋花黄。

呼童染指验熟否，瓮面盎盎浮云浆。秪将头上葛巾漉，下注瓦缶流泉香。

科头席地竟一醉，白日啸傲登羲皇。元嘉甲子不足数，陶然醉境真吾乡。

栗里先生百世士，吴兴学士遥相望。画图入妙书更美，翰墨一代传文章。

辛君得之能宝藏，我亦长歌歌慨慷。

作者简介：黄镇成（1287－1362）字元镇，号存存子、紫云山人、秋声子、学斋先生等。邵武（今福建邵武县）人，元代山水田园诗人，与黄清老（邵武故县人）被后人并称为“诗人二黄”。初屡荐不就，遍游楚汉齐鲁燕赵等地，后授江南儒学提举，未上任而卒。著有《秋声集》四卷、《尚书通考》十卷。